草書歌
作者：陸游
朝代：宋

paragraphs: 吾廬宛在水中沚，車馬喧囂那到耳。
一堂翛然卧虛曠，蟬聲未斷蟲聲起。
有時寓意筆硯間，跌宕奔騰作詼詭。
徂徠松盡玉池墨，雲夢澤乾蟾滴水。
心空萬象提寸毫，睥睨醉僧窺長史。
聯翩昏鴉斜著壁，鬰屈瘦蛟蟠入紙。
神馳意造起雷雨，坐覺乾坤真一洗。
小兒勸我當自珍，勿爲門生書棐几。